ฮั่งเส็งปิดลบ 25.12 จุด เหตุวิตกดอกเบี้ยเฟด
ฮั่งเส็งปิดลบ 25.12 จุด เหตุวิตกดอกเบี้ยเฟด
14 ก.ย. 2559

ดัชนีฮั่งเส็งตลาดหุ้นฮ่องกงปิดปรับตัวลงในวันนี้ โดยดัชนีฮั่งเส็งลดลง 25.12 จุด หรือ 0.11% ปิดวันนี้ที่ 23,190.64 จุด เนื่องจากนักลงทุนเกิดความวิตกกังวลหลังจากเจ้าหน้าที่ระดับสูงของธนาคารกลางสหรัฐ (เฟด) ออกมาแสดงความคิดเห็นที่ไม่สอดคล้องกันในเรื่องของอัตราดอกเบี้ย
ทั้งนี้ นางลาเอล เบรนนาร์ด หนึ่งในคณะผู้ว่าการเฟด และเป็นหนึ่งในคณะกรรมการ FOMC ซึ่งมีสิทธิลงคะแนนในการประชุมนโยบายการเงินในสัปดาห์หน้า กล่าวว่า เฟดควรดำเนินนโยบายผ่อนคลายทางการเงินต่อไป พร้อมกับแนะนำให้เฟดใช้ความระมัดระวังมิให้ปรับนโยบายอัตราดอกเบี้ยเร็วเกินไป เนื่องจากปัจจัยลบจากต่างประเทศอาจส่งผลกระทบต่อเศรษฐกิจสหรัฐ
อย่างไรก็ดี นายเอริค โรเซนเกรน ประธานเฟด สาขาบอสตัน กล่าวเตือนว่า เฟดเผชิญความเสี่ยงมากขึ้น หากชะลอการปรับขึ้นอัตราดอกเบี้ยออกไปนานเกินไป ดังนั้นการใช้นโยบายคุมเข้มอย่างค่อยเป็นค่อยไปจึงมีความเหมาะสม
ขณะที่นายโรเบิร์ต แคปแลน ประธานเฟด สาขาดัลลัส กล่าวว่า ปัจจัยที่สนับสนุนให้เฟดปรับขึ้นอัตราดอกเบี้ย กำลังมีน้ำหนักมากขึ้นในช่วงหลายเดือนที่ผ่านมา